เวียดนามลดค่าเงินดองอีกแล้ว
ส่งออกไทยอ่วม!เวียดนามประกาศลดค่าเงินด่องอีก2.1%เป็นครั้งที่ 3 นับจากปลายปี
18 ส.ค. 2553

ส่งออกไทยอ่วม!เวียดนามประกาศลดค่าเงินด่องอีก2.1%เป็นครั้งที่ 3 นับจากปลายปี
ธนาคารกลางเวียดนามระบุในแถลงการณ์ว่า อัตราแลกเปลี่ยนระหว่างธนาคารที่ปรับใหม่นี้จะมีผลในวันพุธ (18 สิงหาคม) เป็นต้นไป โดยจะอยู่ที่ 18,932 ด่องต่อดอลลาร์ เทียบกับก่อนหน้านี้ที่อยู่ที่ 18,544 ด่องต่อดอลลาร์
อย่างไรก็ตาม ธนาคารกลางเวียดนามยังคงช่วงการซื้อขาย (trading band) ระหว่างวันไว้ที่ 3.0% สำหรับซื้อและขายเงินดอลลาร์จากธนาคารพาณิชย์
ทั้งนี้ การขยับครั้งนี้นับเป็นการปรับลดค่าเงินด่องเป็นครั้งที่ 3 นับจากปลายปีที่แล้ว หลังจากทยอยปรับลดค่าเงินไปในเดือนกุมภาพันธ์ 3.4% และ 5.4% ในเดือนพฤศจิกายนปีที่ผ่านมา รวมถึงปรับลดช่วงการซื้อขายจากระดับ 5.0%
ดีบีเอส กรุ๊ป รีเสิร์ช ประเมินไว้ก่อนหน้านี้หลังจากเวียดนามปรับลดค่าเงินเมื่อเดือนกุมภาพันธ์ว่า การปรับลดค่าเงินจะเกิดขึ้นตามมาอีกในปีนี้
จากข้อมูลพบว่า แม้เศรษฐกิจจะเริ่มฟื้นตัว แต่การขาดดุลการค้าของเวียดนามเพิ่มขึ้นกว่า 3 เท่าตัว ในช่วง 6 เดือนแรกของปีนี้ เมื่อเทียบกับช่วงเดียวกันของปีที่แล้ว โดยการนำเข้าในช่วงครึ่งปีแรกเพิ่มขึ้น 29.4% เทียบกับปีก่อน ขณะที่การส่งออกเพิ่มขึ้น 15.7% และคาดการณ์ว่าจะขาดดุลการค้าราว 6.73 พันล้านดอลลาร์ เทียบกับขาดดุลการค้าที่ 2.1 พันล้านดอลลาร์ ในช่วงครึ่งแรกของปีก่อน
ทั้งนี้ รัฐบาลเวียดนามพยายามจะควบคุมการขาดดุลการค้า และรักษาระดับเงินเฟ้อมากที่สุดไว้ที่ 8% ในปีนี้
ธนาคารโลก ระบุว่า แม้เวียดนามจะนำเข้ามากกว่าการส่งออก แต่ส่วนนี้ก็ได้รับการชดเชยจากเงินทุนที่ไหลเข้าในเวียดนาม
ขณะที่บริษัทจัดอันดับความน่าเชื่อถือ "ฟิทช์" หั่นเครดิตของเวียดนามลง เนื่องจากความอ่อนแอของระบบการเงินภายนอก และระบบธนาคาร รวมถึงเป็นเศรษฐกิจที่ต้องพึ่งพาเงินดอลลาร์สูง ตลอดจนนโยบายเศรษฐกิจมหภาคที่ไม่แน่นอน